AOT วอนปชช.รอบสุวรรณภูมิงดปล่อยโคมลอยลูกโป่ง-จุดพลุในวันลอยกระทง
AOT วอนปชช.รอบสุวรรณภูมิงดปล่อยโคมลอยลูกโป่ง-จุดพลุในวันลอยกระทง
20 พ.ย. 2558

นายศิโรตม์ ดวงรัตน์ ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ AOT เปิดเผยว่า เพื่อให้การรณรงค์การงดปล่อยโคมลอย ลูกโป่ง พลุไฟ และลำแสงในช่วงเทศกาลลอยกระทงเป็นไปด้วยความเรียบร้อย ท่าอากาศยานสุวรรณภูมิ(ทสภ.)พร้อมด้วยหน่วยงานที่เกี่ยวข้องข้างต้น ได้จัดแถลงข่าวในครั้งนี้ขึ้น เพื่อให้ความรู้ความเข้าใจกับสื่อมวลชนและประชาชนทั่วไป เกี่ยวกับอันตรายของการปล่อยโคมลอย ลูกโป่ง พลุไฟ และลำแสงขึ้นสู่ท้องฟ้า โดยปราศจากการควบคุม
เนื่องจากมีผลกระทบต่อความปลอดภัยด้านการบิน ตลอดจนระเบียบปฏิบัติหากจำเป็นต้องมีการขออนุญาตปล่อยวัสดุหรือสิ่งที่เป็นภัยต่อการเดินอากาศ พร้อมทั้งข้อกฎหมายที่เกี่ยวข้องหากเครื่องบินประสบอุบัติเหตุจากการกระทำดังกล่าว
ทั้งนี้ ในส่วนของ ทสภ.ได้จัดทำแผ่นพับประชาสัมพันธ์ โดยให้เจ้าหน้าที่ชุมชนสัมพันธ์ของ ทสภ. นำไปเผยแพร่และทำความเข้าใจกับชุมชนต่างๆ ที่อยู่โดยรอบ ทสภ. เพื่อรณรงค์และขอความร่วมมือให้ประชาชนงดปล่อยโคมลอย ลูกโป่ง จุดพลุไฟ หรือการฉายลำแสงขึ้นสู่ท้องฟ้าในช่วงเทศกาลลอยกระทงภายในรัศมี 8 กิโลเมตรโดยรอบ ทสภ. ซึ่งเป็นเขตพื้นที่ความปลอดภัยในการเดินอากาศ เนื่องจากอาจเป็นอันตรายกับอากาศยาน ชีวิตและทรัพย์สินของบุคคลอื่น ทำให้เสื่อมเสียต่อภาพลักษณ์ของประเทศ และมีความผิดตาม พ.ร.บ. ว่าด้วยความผิดบางประการต่อการเดินอากาศ พ.ศ. 2558 และประมวลกฎหมายอาญามาตรา 229 และ 232
อย่างไรก็ตาม หากประชาชน ชุมชน หรือหน่วยงานใดมีความประสงค์จะทำการปล่อยโคมลอย จุดพลุ ดอกไม้ไฟ บั้งไฟ หรือกระทำการอื่นๆ ในลักษณะใกล้เคียงกัน จะต้องขออนุญาตล่วงหน้าก่อนดำเนินการอย่างน้อย 7 วันจากสำนักงานการบินพลเรือนแห่งประเทศไทย กรมการบินพลเรือน พร้อมทั้งแจ้งให้หอบังคับการบินและ ทสภ. ทราบ โดยสามารถสอบถามรายละเอียดเพิ่มเติมได้ที่ AOT Contact Center โทร. 1722 หรือสำนักงานการบินพลเรือนแห่งประเทศไทย กรมการบินพลเรือน โทร. 0 2286 0922 โทรสาร 0 2287 4060 และหอบังคับการบินสุวรรณภูมิ หมายเลขโทรศัพท์ 0 2131 3611 และ 0 2131 3612
 